AL-QURAN; RISALAH NABI YANG AMANAH 


Oleh: Kamarul Azami bin Mohd Za ini 
UntukABIM Cawangan Kuala Selanaor ( http://abimdks.bloasDot.com) 

"Katakanlah (Wahai Muhammad): "Wahai sekalian manusia! Sesungguhnya aku adalah pesuruh 
Allah kepada kamu semuanya, (di utus oleh Allah) yang menguasai langit dan bumi, tiada Tuhan 
(yang berhak disembah) melainkan Dia; yang menghidupkan dan mematikan. Oleh itu, 
berimanlah kamu kepada Allah dan Rasui-Nya, nabi yang ummi yang beriman kepada Allah dan 
kalimah-kalimah-Nya ( kitab-kitab-Nya ); dan ikutilah dia, supaya kamu beroleh hidayah petunjuk. " 
(Al-A'raf: 158) 

Inilah usaha dakwah yang telah dipelopori oleh Baginda Rasulullah s. a. w. sejak 1400 tahun 
yang lalu. Usaha dakwah yang memberikan khabar gembira yang juga menjadi pemisah antara dunia 
kejahilan kepada dunia kebenaran dan kesaksian. Menjadi pemisah antara dunia yang penuh 
kegelapan kepada dunia yang penuh dengan pencahayaan, la adalah suatu pengisytiharan tentang 
satu sistem kehidupan yang syumul dan terbaik yang perlu dimiliki oleh setiap manusia, la 
memenuhi fitrah penciptaan-Nya. 

Usaha dakwah Ar-Rasul s.a.w. ini tidak berdiri dengan sendirinya, bahkan suatu kerja 
dakwah yang telah ditentukan oleh Allah s.w.t. yang bersamanya didatangkan cahaya Al-Quran 
sebagai petunjuk dan rujukan sepanjang zaman. Pejuang-pejuang dakwah ini, dahulunya terdiri 
daripada kelompok muhajirin dan ansar. Mereka berjuang bukan kerana kedudukan atau 
kemegahan, tetapi dipenuhi jiwa mereka dengan sifat ihsan. Seoalah-olah mereka melihat Allah 
s.w.t. tetapi jika tidak pun, mereka sangat tahu dan percaya bahawa Allah s.w.t. sedang melihat 
mereka. 

"Dan demikianlah Kami wahyukan kepadamu (Muhammad) - Al-Quran sebagai roh (yang 
menghidupkan hati perintah kami; engkau tidak pernah mengetahui (sebelum diwahyukan 
kepadamu): apakah Kitab (Al-Quran) itu dan tidak juga mengetahui apakah iman itu; akan tetapi 
Kami jadikan Al-Quran: cahaya yang menerangi. Kami beri petunjuk dengannya sesiapa yang 
Kami kehendaki di antara hamba-hamba Kami. Dan sesungguhnya engkau (Wahai Muhammad) 
adalah memberi petunjuk dengan Al-Quran itu ke jalan yang lurus, laitu jalan Allah yang memiliki 
dan menguasai segala yang ada di langit dan yang ada di bumi. Ingatlah! Kepada Allah jualah 
kembali segala urusan." (Asy-Syura: 52-53) 

Kesempurnaan dakwah yang telah diketuai oleh Baginda Rasulullah s. a. w. ini perlu 
diteruskan dan dijadikan motivasi dalam diri setiap insan yang bergelar Muslim. Rujukan utamanya 
adalah Al-Quran yang mana pada hari ini, setiap kelompok manusia baik yang muda, tua, belia atau 
remaja, mereka semakin hari semakin menjauhi cahaya dalam hidup mereka yakni Al-Quran. Cahaya 
ini sudah tidak menerangi hati-hati mereka. Cahaya ini sudah mula dikesampingkan dan hati-hati 
mereka sudah mula berada di dalam kegelapan dan akhirnya jauh dari landasan kehidupan yang 
benar dan dikasihi Allah s.w.t. 

Marilah kita berusaha untuk mengembalikan cahaya ini di dalam hati. Buat pejuang-pejuang 
dakwah hari ini, biarlah Al-Quran ini bertakhta di dalam benak fikir kita agar ia mampu memberikan 
petunjuk untuk kita sentiasa memperbaiki dan diperbaiki tingkahlaku dan amal dalam usaha 
menyebarkan dakwah agama yang mulia ini. 

